ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....ต้นกล้า
กาลเทศะทำให้คนมีเกียรติ ...l...เมื่อปลายสัปดาห์ที่ผ่านมาฮือฮากันทั้งธนาคารกรุงไทย เมื่อมีมือดีปล่อยข่าวว่า ประธานธนาคารกรุงไทย “สถิตย์ ลิ่มพงศ์พันธุ์” ตัดสินใจลาออกจากตำแหน่ง บรรดาผู้บริหารธนาคารต่างโทรศัพท์เช็กข่าวกันให้ควั่กว่า เหตุไฉนตัวแทนผู้ถือหุ้นใหญ่ตัดสินใจถอนสมอ และอนาคตธนาคารจะไปทางไหน เพราะถ้าปลัดกระทรวงการคลังลาออกจากตำแหน่งนั้นไม่ธรรมดา เรียกว่าสั่นสะท้านกันทั้ง “นานาเพลินจิต” เพราะเป็นข่าวที่คิดไม่ถึง...
...l...สืบไปสืบมาจึงได้รู้ว่า เป็นข่าวปล่อย เพราะผู้ที่แจ้งลาออกไม่ใช่ประธานใหญ่ แต่เป็นประธานเล็ก “ชัยวัฒน์ วิบูลย์สวัสดิ์” ที่นั่งค้ำในตำแหน่งนี้มานานเกือบปีกับ 2 เดือน ทั้งๆ ที่สัญญิงสัญญากันว่า เดือนพ.ย.พ้มไปแน่ แต่ก็ลากยาวมาถึงเดือนก.พ. จนกระทั่งเมื่อบิ๊กกระทรวงการคลังทนไม่ไหว เสนอชื่อ “นฤนาท รัตนะกนก” ไปให้ธนาคารแห่งประเทศไทยพิจารณาอนุมัติ “ชัยวัฒน์” จึงสะดุ้งสะเทือนแจ้งขอลาออก แต่ประทานโทษ โน่นมีผลเดือยเม.ย. วันประชุมผู้ถือหุ้น โน่นแน่ะ...แน่มั้ยล่ะ
...l...แม้รายชื่อผู้เสนอราคาซื้อหุ้นธนาคารนครหลวงไทยจะได้แล้ว แค่คณะกรรมการกองทุนเพื่อการฟื้นฟูและพัฒนาระบบสถาบันการเงิน ก็ยังไม่ยอมอนุมัติมอบเจ้าสาวให้กับเจ้าบ่าว “ธนชาต” สืบสาวราวเรื่องแล้วได้ฟามว่า ติดขัดปัญหาเรื่อง “เงินปันผล”
...l... 40% ของกำไรตามนโยบายธนาคารนั้นมหาศาล ผู้ถือหุ้นใหญ่รายเดิม คือ กองทุนฟื้นฟู ก็อยากได้ ส่วนผู้ถือหุ้นรายใหม่ก็เห็น “ทองคำ” เมื่อต่อรองกันไม่ได้ผล ทางที่ดีคือยืดเยื้อต่อไป เพราะขายไปในราคา 31.60 บาท แต่ผู้ถือหุ้นรายใหม่ฟันปันผลนั้น ไม่ช้า “ธาริษา วัฒนเกส” ผู้ว่าการธปท. หรือ “กรณ์ จาติกวณิช” รมว.คลัง อาจถูกจับขึ้นเขียง
...l...ตั้งแต่เข้ารับตำแหน่งรมว.คลังมา ไม่เคยมีเวลาที่ “กรณ์ จาติกวณิช” จะได้นั่งคุยอย่างเป็นทางการ โดยไม่มีอะไรมากางกั้นกับ 2 ผู้ยิ่งใหญ่แห่ง พรรคเพื่อแผ่นดิน เพิ่งมีไม่นานนี้ที่ “ว่าที่ร.ต.ไพโรจน์ สุวรรณฉวี” และ “พินิจ จารุสมบัติ” ได้นั่งจับเข่าคุยกัน ฝุ่นจางๆ ที่กางกั้นก็สลาย ใจที่ขุ่นเคืองก็มลาย
...l...สมพล เกียรติไพบูลย์ ประธานกรรมการตลาดหลักทรัพย์แห่งประเทศไทย เตรียมลดทอนอำนาจของประธานบอร์ดตลาดหลักทรัพย์ ที่มีอำนาจสูงลิ่ว ล้วงได้ทุกลูก ซึ่งเป็นงานหยุมหยิมที่ประธานบอร์ดตลาดหลักทรัพย์ไม่ควรทำ ฉะนั้นจึงขอยกเครื่องการบริหารให้ประธานดูแต่นโยบายก็พอ กันไม่ให้การเมืองเข้าแทรกได้ง่ายๆ 
เรื่องนี้ฟังดูแล้วเจตนาดี แต่งงว่าเอาเข้าจริงเชื่อหรือว่าการเมืองจะล้วงลูกไม่ได้ เพราะคนแต่งตั้งประธานบอร์ดตลาดหลักทรัพย์ แม้จะมีคณะกรรมการสรรหา แต่รมว.คลังก็ต้องเป็นคนเห็นชอบ จะหลบเลี่ยงการเมืองเห็นทีจะยาก แต่ให้มายุ่งได้ยากขึ้นก็อีกเรื่องหนึ่ง